Krui van die maand: Pienk meerjarige basilie
JY LEES NOU Krui van die maand: Pienk meerjarige basilie
Wanneer dié plant vol in die blom is, is dit iets om te aanskou!
Pienk meerjarige basilie (Ocimum basilicum-spp.)
Die blare is 'n goeie plaasvervanger vir gewone basiliekruid in geregte.
Meerjarige basilie hou van volson en goed gedreineerde grond wat met kompos verryk is. Dié klein struik groei 1,5 m hoog en wyd en sal gedy as dit elke maand met 'n kaliumryke bemesting verryk word. Anders as die gewone basilie kan 'n mens gerus dié plant aanmoedig om meer te blom, want sy somerblomme is 'n ware lus vir die oog! Bestuiwers, veral bye, is dol oor die blomme; breek dooie blomme af om nog blomvorming aan te moedig.
As dit genoeg water kry, sal die blare sappig en smaaklik wees; sonder water kan dit onsmaaklik word.
Die blare het 'n sterk reuk en hou plantluise, vlieë, myte en tamatiehoringwurms weg, wat dit 'n goeie metgesel maak vir tamaties, bone, murgpampoentjies, eiervrug, kool en soetrissies.
In gebiede met swaar ryp moet die plante beskerm word met 'n vliesbedekking, na 'n meer beskutte plek verskuif of in 'n pot geplant word. Dit sal ligte ryp oorleef; die punte kan skade opdoen, maar snoei dit in die lente terug en dit sal weer uitloop.
Gebruik 'n sterk aftreksel as natuurlike insekweerder om plantluise, myte en ander plae weg te hou, veral by dié wat in potte geplant is. Om miere te verdryf, meng asyn by en giet dit in miergate of tussen plaveiblokke.
Gebruike in die kombuis
Gebruik die blare vir geur in Italiaanse geregte, Thaise kos, geurryke souse, soppe en bredies. Fyngekapte blare werk wonderlik in tuisgemaakte mayonnaise of 'n kruie-aïoli. Jy kan die blare droog en bêre.